**Căţel emigrant**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe şosea, l-am văzut, hăituit de maşini,

A fugit spre-a uita sărăcia din sat,

Pe-un asfalt unde-ai lui sunt aşa de puţini

Şi-i vacarm, de te poţi sătura de urlat.

Cei bogaţi s-au oprit să mănânce-n păduri

Şi mâncau elegant cu tacâmul frumos,

L-au văzut şi pe el, i-au privit ochii puri

Şi i-au dat generos nişte pâine şi-un os.

Într-o zi, când trecea dintr-un loc în alt loc,

L-a lovit cineva ce grăbea către scop,

Carnea lui de bărbat a simţit că ia foc

Şi s-a tras din şosea plin de sânge şi şchiop.

Tot ce-avea a pierdut, nu mai simte nimic,

Ar muşca disperat porţiuni de şosea,

Dac-ar şti unde e satul lui trist şi mic

Ar pleca spre-un cioban ce-l minţea şi-l bătea.

Trepied aberant, de căţel emigrant,

Şi lătrat pervertit la şosele cu fum

Ar pleca înapoi, s-ar topi în neant

Şi-ar mai vrea doar atât, pacea-ntâiului drum.

Pe şosea sunt, acum, câini mai ageri şi noi,

Mai mâncând ce găsesc, fără apă un strop,

Numai el, neaflând nici un drum înapoi,

A ajuns trei perechi de mănuşi într-un shop.

Dacă, totuşi, va fi vreun lătrat pe pământ

Pentru câini viaţa-n veci va fi aspră şi grea,

Câine şchiop eu te plâng că spinarea ţi-au frânt

Dar de ce ai fugit să cerşeşti pe şosea.